REZOLUTË 

PËR VLERËSIMIN E VEPRIMTARISË SË KËSHILLIT TË LARTË GJYQËSOR PËR VITIN 2025 DHE REKOMANDIMET PËR VITIN 2026

Kuvendi i Shqipërisë,
Duke vlerësuar rolin kushtetues të Këshillit të Lartë Gjyqësor në garantimin e pavarësisë, përgjegjshmërisë, mirëfunksionimit dhe administrimit efektiv të pushtetit gjyqësor në Republikën e Shqipërisë; 
Duke mbajtur parasysh kompetencat e Këshillit të Lartë Gjyqësor, në lidhje me emërimin, caktimin në pozicion, transferimin, ngritjen në detyrë, komandimin, riemërimin, vlerësimin etik dhe profesional, si dhe procedimin disiplinor dhe pezullimin e gjyqtarëve të të gjitha niveleve të sistemit gjyqësor; 
Duke nënvizuar rëndësinë e bashkëpunimit institucional ndërmjet Këshillit të Lartë Gjyqësor dhe Shkollës së Magjistraturës, veçanërisht në drejtim të formimit fillestar dhe vazhdues të gjyqtarëve, si dhe të procesit të emërimit të tyre pas përfundimit të Shkollës së Magjistraturës;
Duke theksuar rolin e Këshillit të Lartë Gjyqësor në drejtimin, organizimin dhe mbikëqyrjen e administrimit gjyqësor nëpërmjet hartimit dhe zbatimit të politikave për administrimin e gjykatave, monitorimin e ngarkesës së punës së gjyqtarëve dhe gjykatave, ndjekjen e kohëzgjatjes së çështjeve gjyqësore, si dhe miratimin e standardeve dhe rregullave të brendshme për funksionimin e gjykatave; 
Duke mbajtur në konsideratë nevojën për forcimin e kapaciteteve institucionale dhe administrative të Këshillit të Lartë Gjyqësor, në funksion të garantimit të mbarëvajtjes dhe eficiencës së sistemit gjyqësor; 
Duke mbajtur parasysh rëndësinë e informimit periodik të Kuvendit dhe publikut për gjendjen, performancën dhe sfidat e sistemit gjyqësor në Republikën e Shqipërisë;
Duke theksuar rëndësinë e garantimit të gjykimit brenda një afati të arsyeshëm, reduktimit të numrit të çështjeve të prapambetura dhe përmirësimit të cilësisë së administrimit gjyqësor, në përputhje me Kushtetutën, Konventën Evropiane për të Drejtat e Njeriut dhe standardet e Komisionit Evropian për Eficiencën e Drejtësisë (CEPEJ), 
Bazuar në analizën e të dhënave të vitit 2025 të referuara në raportin e paraqitur nga Këshilli i Lartë Gjyqësor, konstaton: 
Zhvillimin e 69 mbledhjeve plenare dhe miratimin e 882 vendimeve gjatë vitit 2025 krahasuar me 65 mbledhje plenare dhe 764 vendime gjatë vitit 2024, duke reflektuar rritje të aktivitetit administrativ dhe vendimmarrës të Këshillit të Lartë Gjyqësor.
Miratimin e akteve nënligjore me karakter normativ për procedurat e ngritjes në detyrë dhe kriteret për emërimin në pozicionet drejtuese të gjykatave të shkallës së parë dhe të dytë, duke adresuar një nga boshllëqet kryesore të evidentuara më herët në administrimin e sistemit gjyqësor.
Vijimin e masave për forcimin e transparencës institucionale dhe komunikimit publik përmes trajtimit të kërkesave për të drejtën e informimit, publikimit të vazhdueshëm të të dhënave për karrierën e gjyqtarëve dhe vendimmarrjen e Këshillit, si dhe zbatimit të Planit të Komunikimit për Gjykatat.
Sigurimin e vazhdimësisë së funksionit të gjyqtarëve të medias dhe forcimin e komunikimit të gjykatave me publikun dhe median, në funksion të rritjes së besimit publik në sistemin gjyqësor dhe transparencës së veprimtarisë gjyqësore.
Vijimin e masave për përmirësimin e treguesve të transparencës institucionale dhe aksesit publik në informacion, duke u reflektuar në vlerësimin me 13 pikë në Indeksin e Transparencës Proaktive për vitin 2025 kundrejt 12 pikëve në vitin 2024.
Vijimin e procesit të standardizimit të praktikave administrative dhe organizative në sistemin gjyqësor, përmes konsultimit të projektakteve me gjykatat dhe përfshirjes së tyre në proceset e planifikimit dhe administrimit institucional.
Bashkëpunimin ndërinstitucional me institucionet e sistemit të drejtësisë, partnerët ndërkombëtarë, përfaqësuesit diplomatikë dhe ekspertët ndërkombëtarë, në funksion të forcimit të reformës në drejtësi dhe përmirësimit të standardeve të funksionimit të sistemit gjyqësor.
Angazhimin aktiv, në kuadër të procesit të integrimit evropian përmes raportimit të zhvillimeve dhe rezultateve të arritura, përditësimit të masave të kërkuara nga Bashkimi Evropian dhe kontributit në përmbushjen e rekomandimeve të kapitullit 23 “Gjyqësori dhe të drejtat themelore” dhe kapitullit 24 “Drejtësia, liria dhe siguria”.
Vijimin e procesit të vlerësimit etik dhe profesional të gjyqtarëve përmes miratimit të 59 raporteve të vlerësimit gjatë vitit 2025, krahasuar me 34 raporte gjatë vitit 2024, si dhe 249 raporteve në total për periudhën 2020–2025, duke reflektuar rritje të ritmit të procedurave të vlerësimit dhe forcim gradual të mekanizmave të meritokracisë në sistemin gjyqësor.
Angazhimin për rritjen e kapaciteteve të strukturave përgjegjëse për vlerësimin profesional të gjyqtarëve përmes shtimit të burimeve njerëzore dhe organizative, në funksion të përshpejtimit të procedurave të karrierës dhe promovimit. 
Angazhimin në plotësimin e vakancave në sistemin gjyqësor dhe përgatitjen e brezit të ri të magjistratëve përmes emërimit të 42 gjyqtarëve të rinj krahasuar me 32 emërime gjatë vitit 2024, miratimit të kuotave për kandidatët për magjistratë dhe ndihmës ligjorë, si dhe vijimit të procedurave të verifikimit për pranimin në Shkollën e Magjistraturës.
Miratimin e 126 vendimeve, në kuadër të procedurave të ngritjes në detyrë dhe finalizimin e 12 procedurave të promovimit në gjykatat me ngarkesën më të lartë të çështjeve, veçanërisht në Gjykatën e Apelit të Juridiksionit të Përgjithshëm dhe Gjykatën Administrative të Apelit.
Vijimin e procedurave të promovimit dhe lëvizjes në karrierë në nivelet më të larta të sistemit gjyqësor, përfshirë Gjykatën e Lartë, Gjykatën Administrative të Apelit dhe gjykatat e posaçme, në funksion të plotësimit gradual të vakancave dhe garantimit të funksionalitetit institucional.
Ndërmarrjen e masave organizative për garantimin e funksionalitetit të gjykatave përmes përdorimit të mekanizmave të delegimit, caktimit të përkohshëm dhe lëvizjeve paralele të gjyqtarëve, me fokus kryesisht gjykatat me ngarkesë të lartë dhe vakanca të konsiderueshme.
Miratimin e Udhërrëfyesit për Efikasitetin e Pushtetit Gjyqësor në Shqipëri 2025–2027, si dokumenti i parë strategjik i fokusuar posaçërisht në rritjen e efikasitetit gjyqësor, reduktimin e backlog-ut, forcimin e kapaciteteve administrative dhe digjitalizimin e sistemit gjyqësor, në përputhje me standardet e CEPEJ-it dhe rekomandimet e Bashkimit Evropian.
Rritjen e kapaciteteve profesionale të gjyqtarëve dhe stafit administrativ, si dhe angazhimin në analizimin e situatës së gjykatave dhe nevojave të sistemit gjyqësor në nivel kombëtar.
Bashkëpunimin e vazhdueshëm me gjykatat, në funksion të hartimit dhe zbatimit të Strategjisë për Uljen e Numrit të Çështjeve të Prapambetura, si dhe përfshirjen e tyre në procesin e planifikimit strategjik të sistemit gjyqësor për periudhën 2025–2027. 
Mbështetjen e Qendrës së Teknologjisë së Informacionit dhe ndërmarrjen e masave për standardizimin e infrastrukturës teknologjike në sistemin gjyqësor, përfshirë forcimin e kapaciteteve teknike dhe mbështetëse. 
Implementimin e projekteve strategjike të digjitalizimit, përfshirë zhvillimin e sistemit Enterprise Service Bus (ESB), digjitalizimin e arkivave, zgjerimin e shërbimeve elektronike në portalin e-Albania, forcimin e sigurisë kibernetike dhe garantimin e funksionimit të platformës “Promagistrate”.
Vijimin e implementimit të projektit “Juronix” për Sistemin e Ri të Integruar të Menaxhimit të Çështjeve Gjyqësore, duke kaluar nga faza e planifikimit dhe sigurimit të financimit gjatë vitit 2024 në fazën e implementimit gjatë vitit 2025, si një nga investimet kryesore për transformimin digjital të sistemit gjyqësor shqiptar. 
Pavarësisht progresit të evidentuar në drejtim të vlerësimit etik dhe profesional të gjyqtarëve, konstatohet se një pjesë e konsiderueshme e gjyqtarëve, subjekt vlerësimi, ende nuk kanë përfunduar procesin sipas afateve ligjore, çka vijon të ndikojë në procedurat e karrierës, promovimit dhe lëvizjes në sistem.
Në të njëjtën kohë, konstatohet se, pavarësisht progresit të arritur gjatë vitit 2025, në drejtim të forcimit institucional të sistemit gjyqësor, mbeten sfida të rëndësishme që lidhen me reduktimin e backlog-ut, shkurtimin e kohëzgjatjes së proceseve gjyqësore, balancimin e ngarkesës së punës ndërmjet gjykatave dhe gjyqtarëve, përshpejtimin e procedurave të karrierës së magjistratëve, konsolidimin e sistemeve elektronike të administrimit gjyqësor dhe rritjen e efikasitetit të përgjithshëm të sistemit. Adresimi i këtyre sfidave përbën një prioritet për garantimin e një sistemi gjyqësor më efektiv, më transparent dhe më të aksesueshëm për qytetarët.


Kuvendi rekomandon që Këshilli i Lartë Gjyqësor gjatë vitit 2026 të angazhohet veçanërisht edhe në këto drejtime: 
1. Të vijojë zbatimin e Udhërrëfyesit për Efikasitetin e Pushtetit Gjyqësor 2025–2027, duke forcuar mekanizmat e monitorimit të brendshëm dhe duke paraqitur pranë Kuvendit brenda muajit dhjetor të vitit 2026 një informacion të detajuar për nivelin e realizimit të objektivave dhe ndikimin e masave të ndërmarra në rritjen e eficiencës së sistemit gjyqësor.
[bookmark: _GoBack]2. Të realizojë brenda muajit dhjetor të vitit 2026 një analizë të plotë për efektet e hartës së re gjyqësore në funksionimin e sistemit gjyqësor, duke vlerësuar ndikimin e saj në shpërndarjen territoriale të ngarkesës, aksesin në drejtësi, kohëzgjatjen e proceseve gjyqësore, backlog-un dhe eficiencën e gjykatave, si dhe të paraqesë në Kuvend rezultatet e kësaj analize, së bashku me masa konkrete për adresimin e problematikave të evidentuara.
3. Të vijojë zbatimin e Strategjisë Kombëtare për Uljen e Numrit të Çështjeve të Prapambetura në Gjykata 2024–2027, duke forcuar mekanizmat e monitorimit dhe raportimit periodik për zbatimin e saj përmes përcaktimit të objektivave të matshëm për secilën gjykatë dhe krijimit të mekanizmave të hershëm për identifikimin e risqeve që ndikojnë në krijimin ose përkeqësimin e backlog-ut. 
4. Të ndërmarrë masa për garantimin e një shpërndarjeje më të balancuar të ngarkesës së punës ndërmjet gjykatave dhe gjyqtarëve, duke zhvilluar një metodologji të ngarkesës së punës që përfshin kompleksitetin, natyrën dhe kohëzgjatjen e çështjeve.
5. Të analizojë në mënyrë periodike rastet e kthimit të çështjeve për rigjykim nga gjykatat më të larta, me synim evidentimin e problematikave sistemike në zbatimin e legjislacionit dhe praktikës gjyqësore. Në rastet kur konstatohen çështje që lidhen me njëtrajtshmërinë e zbatimit të ligjit, gjetjet i përcillen Gjykatës së Lartë për vlerësim në kuadër të kompetencave të saj për njësimin dhe zhvillimin e praktikës gjyqësore.
6. Të përmirësojë efektivitetin e procesit të vlerësimit etik dhe profesional të gjyqtarëve, duke adresuar vonesat në zhvillimin e procedurave dhe duke forcuar lidhjen ndërmjet rezultateve të vlerësimit, performancës dhe zhvillimit të karrierës.
7. Të forcojë bashkëpunimin me Shkollën e Magjistraturës dhe Këshillin e Lartë të Prokurorisë për planifikimin e nevojave reale të sistemit për magjistratë dhe ndihmës ligjorë, si dhe për harmonizimin e proceseve të formimit dhe zhvillimit profesional.
8. Të forcojë transparencën dhe efektivitetin e procedurave të komandimeve, emërimeve dhe lëvizjeve në karrierë, duke garantuar zbatimin e parimit të meritokracisë dhe duke analizuar ndikimin e delegimeve dhe transferimeve të përkohshme në funksionimin e sistemit gjyqësor.
9. Të përshpejtojë finalizimin dhe funksionalizimin e plotë të sistemit elektronik të menaxhimit të çështjeve gjyqësore, duke siguruar përdorimin e tij në të gjitha gjykatat dhe ndërveprimin me sistemet e institucioneve të tjera.
10. Të përfundojë miratimin dhe zbatimin e plotë të udhëzuesit për statistikat gjyqësore, duke standardizuar metodologjinë e mbledhjes dhe publikimit të të dhënave sipas standardeve të CEPEJ-it dhe duke garantuar publikimin periodik të indikatorëve të performancës.
11. Të forcojë masat për rritjen e integritetit gjyqësor, duke përfshirë programe trajnimi për etikën, konfliktin e interesit dhe komunikimin publik, si dhe duke vijuar forcimin e standardeve të transparencës dhe llogaridhënies institucionale.
12. Të vijojë forcimin e kapaciteteve të administratës gjyqësore përmes rritjes profesionale të stafit, përmirësimit të aftësive në përdorimin e sistemeve digjitale dhe rritjes së rolit mbështetës të administratës. 
13. Të forcojë mekanizmat e monitorimit dhe administrimit të veprimtarisë së gjykatave dhe të ushtrimit të detyrës nga magjistratët në aspektet organizative dhe administrative, duke vlerësuar nevojën për përmirësimin e kuadrit rregullator dhe praktikave administrative që lidhen me respektimin e orarit zyrtar, organizimin e punës, rritjen e efikasitetit të veprimtarisë gjyqësore dhe garantimin e aksesit të qytetarëve në shërbimet gjyqësore.
14. Të vijojë përmbylljen e kuadrit nënligjor të parashikuar në legjislacionin për organizimin dhe funksionimin e sistemit gjyqësor, duke raportuar çdo 6 muaj në Kuvend për statusin e akteve të pambyllura, arsyet e vonesave dhe masat e ndërmarra.
15. Të analizojë në mënyrë periodike funksionimin e kuadrit ligjor që ndikon në veprimtarinë e sistemit gjyqësor dhe, bazuar në problematikat e evidentuara gjatë zbatimit të tij, të formulojë rekomandime dhe propozime për ndryshime ligjore ose nënligjore, me qëllim përmirësimin e procedurave, adresimin e boshllëqeve normative dhe rritjen e efektivitetit të funksionimit të sistemit të drejtësisë.
16. Të vijojë marrjen e masave për përmirësimin e infrastrukturës dhe forcimin e standardeve të sigurisë në gjykata, si dhe të nxisë miratimin dhe zbatimin e unifikuar të rregulloreve të brendshme dhe protokolleve të sigurisë në të gjitha gjykatat e vendit, duke forcuar bashkëpunimin institucional me Kuvendin, Ministrinë e Drejtësisë dhe institucionet përgjegjëse të ekzekutivit.
17. Të kryejë një analizë të plotë të ndikimit të hartës së re gjyqësore në qytetet ku nuk funksionon më gjykata, përfshirë kostot për qytetarët, nevojën për shërbime lehtësuese, zgjidhje digjitale ose masa të tjera kompensuese dhe t’i paraqesë Kuvendit gjetjet, rekomandimet dhe masat e nevojshme sipas rastit.
18. Në funksion të plotësimit të vakancave, të marrë masa për të shmangur përdorimin e transferimeve si alternativa ndaj procedurave të emërimeve. Gjithashtu, të plotësojë me përparësi pozicionet e drejtuesve të gjykatave në të gjitha nivelet, duke miratuar dhe publikuar një kalendar të procedurave, duke prioritarizuar gjykatat me vakanca të zgjatura ose ngarkesë të lartë.
19. Të marrë masa që vendimet për procedurat e transferimit të arsyetohen në mënyrë të plotë dhe të qartë, me tregues konkretë të ngarkesës së gjykatës, duke arsyetuar nevojën për të plotësuar trupat gjyqësorë, përmbushjen e kritereve ligjore, si dhe këto vendime të publikohen rregullisht në funksion të pavarësisë së gjyqtarëve dhe transparencës ndaj qytetarëve.
20. Në bashkëpunim me institucionet përgjegjëse, të konsolidojë llogaridhënien dhe integritetin e prokurorëve nëpërmjet verifikimit të plotë dhe sistematik të deklarimeve pasurore, në përputhje me standardet e vendosura nga procesi i rivlerësimit kalimtar.
21. Të ndërmarrë masa për zbatimin efektiv, transparent dhe të auditueshëm të rregullave të shpërndarjes rastësore të çështjeve, duke garantuar automatizimin e plotë, regjistrimin dhe arsyetimin e çdo përjashtimi, raportimin periodik për ndërhyrjet manuale, auditimin e sistemit dhe lidhjen e tij me sistemin elektronik të menaxhimit të çështjeve.
22. Të forcojë mekanizmat e monitorimit të kohëzgjatjes së proceseve gjyqësore, duke analizuar periodikisht problematikat sistemike, shkaqet e vonesave dhe masat e nevojshme për eliminimin e tyre, si dhe të publikimit në kohë dhe në mënyrë të standardizuar të vendimeve gjyqësore, në përputhje me KEDNJ-në dhe jurisprudencën e GJEDNJ-së.
23. Të forcojë bashkëpunimin institucional me Inspektorin e Lartë të Drejtësisë dhe, kur është e nevojshme, me Këshillin e Lartë të Prokurorisë për shkëmbimin e të dhënave, identifikimin e problematikave sistemike, adresimin e risqeve të integritetit dhe forcimin e llogaridhënies në sistemin e drejtësisë.
24. Në konsideratë të normës shumë të ulët të veprimit institucional për çështjet disiplinore, të forcojë angazhimin për të adresuar me efektivitet këto çështje në funksion të llogaridhënies, si një përgjegjësi e përhershme e organeve të reja të sistemit të drejtësisë.
25. Në bashkëpunim me Ministrinë e Drejtësisë, të promovojë gjykatat dhe aktorët përgjegjës, përdorimin e mekanizmave alternativë të zgjidhjes së mosmarrëveshjeve, përmes informimit të qytetarëve, trajnimit të administratës gjyqësore, orientimit procedural dhe evidentimit të ndikimit të këtyre mekanizmave në uljen e ngarkesës gjyqësore.
26. Të bashkëpunojë me strukturat përgjegjëse të Kuvendit të Shqipërisë për shkëmbimin e informacionit për zhvillimin dhe konsolidimin e metodologjisë së standardizuar të treguesve kyç të performancës, si bazë për monitorimin dhe vlerësimin e zbatimit të rekomandimeve të rezolutës, në funksion të forcimit të llogaridhënies dhe mbikëqyrjes parlamentare, brenda 3-mujorit të tretë të vitit 2026.
27. Brenda 30 ditëve nga miratimi i rezolutës, të hartojë dhe të publikojë një plan veprimi për zbatimin e rekomandimeve, i cili të përcaktojë masat konkrete, afatet e realizimit, strukturat përgjegjëse, treguesit bazë dhe objektivat e synuar, si dhe të raportojë periodikisht për nivelin e përmbushjes së tyre.
 
Miratuar në datën 23.7.2026.

KRYETAR 
Niko Peleshi

